Diari Oficial de la Generalitat Valenciana


Sumari del DOGV 7065, del 11-07-2013 (2013/7262)

RESOLUCIÓ de 19 de juny de 2013, de la Direcció General de Formació Professional i Ensenyances de Règim Especial, de la Direcció General d'Innovació, Ordenació i Política Lingüística, i de la Direcció General de Centres i Personal Docent, per la qual es dicten i aproven les instruccions per a l'organització i el funcionament de les escoles oficials d'idiomes de la Comunitat Valenciana per al curs 2013-2014.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7065

Data del DOGV
:   11-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7262


Data del document
:   19-06-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 19 de juny de 2013, de la Direcció General de Formació Professional i Ensenyances de Règim Especial, de la Direcció General d'Innovació, Ordenació i Política Lingüística, i de la Direcció General de Centres i Personal Docent, per la qual es dicten i aproven les instruccions per a l'organització i el funcionament de les escoles oficials d'idiomes de la Comunitat Valenciana per al curs 2013-2014. [2013/7262]  
La Llei Orgànica 2/2006, de 3 de maig, d'Educació (BOE 04.05.2006), dedica el capítol VII del títol I a les ensenyances d'idiomes. Al seu torn, el Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, de 3 de maig, d'Educació (BOE 04.01.2007), constituïx, juntament amb el que disposa l'esmentada llei orgànica, la normativa bàsica d'aplicació en esta matèria.  
L'entrada en vigor del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu (BOE 21.04.2012), del Decret 73/2012, de 18 de maig, del Consell, pel qual es determinen les condicions d'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu no universitari en la Comunitat Valenciana (DOCV 21.05.2012), i de l'Orde 19/2012, de 21 de maig, de la Conselleria d'Educació, Formació i Ocupació, per la qual es regula l'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu, en els centres docents no universitaris públics i privats concertats de la Comunitat Valenciana (DOCV 22.05.2012), afecta determinats preceptes continguts en les normes que despleguen reglamentàriament les ensenyances d'idiomes en la Comunitat.  
En la Comunitat, el Decret 155/2007, de 21 de setembre, del Consell, regula les ensenyances d'idiomes de règim especial en la Comunitat Valenciana i establix el currículum del nivell bàsic i del nivell intermedi (DOCV 24.09.2007). Addicionalment, el Decret 119/2008, de 5 de setembre, del Consell, establix el currículum del nivell avançat de les ensenyances d'idiomes de règim especial en la Comunitat Valenciana (DOCV 17.09.2008). Els aspectes d'ordenació acadèmica i d'organització de l'activitat docent en estes ensenyances es regula en l'Orde de 14 de juliol de 2009, de la Conselleria d'Educació, per la qual es regula l'organització i el funcionament de les escoles oficials d'idiomes de la Comunitat Valenciana a partir del curs acadèmic 2009-2010 (DOCV 31.07.2009). Estes normes reglamentàries seran aplicables en tot allò que no s'oposen a normes del mateix rang publicades amb posterioritat o de rang superior.  
Per tant, amb la finalitat de concretar les modificacions normatives introduïdes com a conseqüència de l'entrada en vigor del Reial Decret Llei 14/2012, de 20 d'abril, del Decret 73/2012, de 18 de maig, del Consell, i de l'Orde 19/2012, de 21 de maig, de la Conselleria d'Educació, Formació i Ocupació, es dicten estes instruccions respecte a l'organització de l'activitat docent i el funcionament de les escoles oficials d'idiomes.  
Per tot això, en virtut de les competències que conferix el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, estos òrgans resolen dictar i aprovar les següents instruccions d'organització i funcionament de les escoles d'idiomes de la Comunitat per al curs 2013-14:  
  
Primera. Objecte i àmbit d'aplicació  
La present resolució té com a objecte regular l'organització i el funcionament de les escoles oficials d'idiomes de la Comunitat Valenciana, per al curs acadèmic 2013-2014.  
  
Segona. Coordinacions de departament  
1. Les escoles oficials d'idiomes es beneficiaran de coordinacions al servici del departament. Es consideren aquelles que es dediquen a col·laborar amb la direcció del departament dels idiomes impartits i inclouen la coordinació dels distints nivells o cicles. L'assignació dels coordinadors que corresponga s'efectuarà entre els membres del departament que opten a això. Correspondrà a la direcció de l'escola oficial d'idiomes, a proposta de la direcció del departament, la seua elecció i determinació de funcions específiques.   
2. Es podrà designar, per a cada idioma i per cada escola oficial d'idiomes, incloses totes les modalitats d'ensenyances existents (presencials, semipresencials o a distància, si n'hi ha), un màxim de cinc coordinacions de cicle o nivell, seguint els presents criteris:  
Grups Coordinacions  
135 o més Fins a 5  
De 105 a 134 Fins a 4  
De 75 a 104 Fins a 3  
De 45 a 74 Fins a 2  
De 15 a 44 Fins a 1  
  
Tercera. Coordinacions de centre  
1. Les coordinacions de centre són aquelles que, donat el seu caràcter transversal, afecten la totalitat del centre docent i s'introduïxen amb la finalitat de redundar en benefici de l'escola oficial d'idiomes.   
2. En cada escola oficial d'idiomes existirà una coordinació de les tecnologies de la informació i comunicació (d'ara en avant, TIC) aplicades a l'aprenentatge. El nomenament de la mencionada coordinació s'efectuarà per mitjà de proposta de la direcció entre els funcionaris docents en servici actiu i, preferentment, amb destí definitiu en el mateix o, si no n'hi ha, entre els docents no definitius que tinguen la formació i la disponibilitat adequada. Per a la coordinació TIC, la direcció competent en matèria de personal docent determinarà les reduccions horàries corresponents en funció del nombre de grups del centre i dels recursos digitals d'este, i desenrotllarà les funcions que reglamentàriament es determinen.  
3. Cada escola oficial d'idiomes, en el marc de la seua autonomia pedagògica i en funció dels seus recursos, podrà proposar, oït el claustre, aquelles coordinacions de centre que considere adequades. El coordinador d'esta s'efectuarà per mitjà de proposta de la direcció a la direcció territorial, preferentment, entre els funcionaris docents en servici actiu i amb destí definitiu en este o, si no n'hi ha, entre els docents no definitius que tinguen la formació i la disponibilitat adequada. Serà la direcció general competent en matèria de personal docent, oït l'informe de la direcció territorial, la que determinarà la reducció del nombre d'hores complementàries d'estos coordinadors responsables de les esmentades coordinacions. Les tasques assignades a les coordinacions de centre no hauran d'interferir amb les reservades a altres òrgans de coordinació docent.  
4. La direcció de l'escola oficial d'idiomes designarà la coordinació de formació en centre, i les funcions de la qual vénen determinades en l'article 10 de l'Orde 65/2012, de 26 d'octubre, de la Conselleria d'Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives.   
  
Quarta. Determinació de grups d'alumnat, places escolars i vacants  
  
1. La direcció general competent en matèria de planificació educativa, a través de la corresponent direcció territorial competent en matèria d'educació, determinarà, amb la col·laboració de la direcció de l'escola oficial d'idiomes quan així es requerisca, el nombre de grups d'alumnat per cada idioma, així com els nivells que s'impartiran en cada idioma tant en la seu com en les aules adscrites o aularis, si n'hi ha. En tot cas, esta oferta respondrà al context socioeconòmic, les necessitats específiques de l'alumnat, així com les necessitats pròpies de l'administració, tenint en compte tots els nivells previstos en el Marc Comú Europeu de Referència per a les Llengües (MCERL) degudament autoritzats.  
  
2. La direcció territorial competent en matèria d'educació supervisarà per mitjà de la inspecció d'educació que els places escolars vacants de cada escola es corresponguen amb els grups atribuïts per a cada idioma.   
3. Quan, dins del procés d'escolarització, siga convenient modificar la determinació de grups efectuada, a proposta de la direcció del centre, la direcció territorial competent realitzarà el corresponent informe, que haurà de ser aprovat per la direcció general competent en matèria de centres.  
4. La informació sobre els grups autoritzats es remetrà a la direcció general amb competència en personal docent.  
5. El nombre màxim d'alumnat per grup vindrà determinat per allò que s'ha estipulat en l'Orde 19/2012, 21 de maig, de la Conselleria d'Educació, Formació i Ocupació, per la qual es regula l'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu, en els centres docents no universitaris públics i privats concertats de la Comunitat, o posteriors normes del mateix rang o d'un rang superior que deroguen la norma referenciada en este punt.  
6. Amb caràcter general, el nombre mínim d'alumnes per grup per a l'idioma anglés serà de 20 en el nivell bàsic i intermedi i de 15 en el primer curs del nivell avançat; en el cas dels idiomes francés, alemany, italià, valencià i espanyol per a estrangers, el nombre mínim d'alumnes per a constituir un grup serà de 18 en el primer curs del Nivell Bàsic, de 15 en el primer curs del nivell intermedi i de 12 en el primer curs del nivell avançat. Quant als idiomes àrab, portugués, rus, xinés, grec i qualsevol altre de menor difusió que en el futur puguen implantar-se per a constituir una grup en el primer curs del nivell bàsic, el nombre mínim d'alumnes serà de 18; de 13 alumnes en el primer curs del nivell intermedi i de 10 alumnes en el primer curs del nivell avançat. Per als nivells C de l'idioma anglés el nombre mínim d'alumnes serà de 12 per cada un dels nivells.  
7. Pel que fa als grups de la modalitat a distància, el nombre mínim d'alumnes per a constituir grup en primer és de 30. Quan el nombre siga inferior a 30, es podrà constituir un grup que comprenga els dos cursos d'un sol nivell.  
8. Excepcionalment, podran autoritzar-se grups amb un nombre inferior al determinat en els apartats 6 i 7 anteriors. Esta excepcionalitat haurà de ser informada favorablement per la direcció territorial competent en matèria d'educació i autoritzada, si és el cas, per la direcció general competent en matèria de planificació escolar.  
9. En els segons cursos de cada un dels nivells, es constituiran en el mateix centre els grups que es necessiten per a garantir la continuïtat de l'escolarització de l'alumne que promocione del primer curs al segon curs, sempre que hi haja el nombre d'alumnat suficient i autoritzat per la direcció general competent en matèria de planificació escolar. En cas de no poder autoritzar-se més grups en el mateix centre, es garantirà la continuïtat de l'escolarització en l'escola oficial d'idiomes més pròxima, o en aquella ubicada en la capital de cada província de la Comunitat.  
  
10. El període ordinari de matrícula s'ampliarà, mentres existisquen places escolars vacants, fins l'entrega de la programació general anual; en tot cas, podran obrir-se altres períodes diferents de matrícula per als nivells que es determinen (a causa de baixes d'alumnat matriculat, ampliació de l'oferta...), amb un informe favorable previ de la inspecció d'educació, qui comunicarà a la direcció general amb competències en matèria de planificació escolar el dit informe.  
  
Quinta. Personal docent: distribució de l'horari  
La jornada laboral dels professors serà, amb caràcter general, de 37 h i 30 minuts setmanals. El professorat de les escoles oficials d'idiomes podrà impartir docència en la seu i/o en les aules adscrites o aularis pertanyents a l'escola oficial d'idiomes de destí, si l'organització de la dita escola així ho requerix. Així mateix, l'horari del personal docent contemplarà un mínim de dos hores lectives i un màxim de sis hores lectives diàries. Les 30 hores de dedicació al centre es distribuiran de la manera següent:  
1. Hores lectives del professorat. Corresponen als períodes de docència directa amb un grup d'alumnat establit en l'horari general del centre. Les dites hores vindran estipulades segons allò que s'ha determinat en el Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu (20 hores), sense perjuí de les situacions de reducció de jornada previstos en la normativa vigent, i que seran atribuïdes a les tasques següents:  
a) Terminis lectius del currículum.  
b) Impartició de cursos monogràfics o específics, cursos de formació i actualització del professorat, així com altres ofertes formatives complementàries, tots ells degudament autoritzats per les direccions generals competents en matèria de centres docents, formació del professorat i ensenyances de règim especial.  
2. Grups lectius de docència directa que impartiran els òrgans unipersonals:  
a) Direccions d'escoles oficials d'idiomes de 1.000 alumnes o més: un grup.  
b) Direccions d'escoles oficials d'idiomes de menys de 1.000 alumnes: dos grups.  
c) Secretaries i direccions d'estudi d'escoles de més de 2.500 alumnes: un grup.  
d) Secretaries i direccions d'estudi d'escoles de menys de 2.500 alumnes: dos grups.  
e) Vicedireccions i vicesecretaries d'escoles fins a 4.000 alumnes: tres grups.  
f) Vicedireccions i vicesecretaries d'escoles entre 4.000 i 5.999 alumnes: dos grups.  
g) Vicedireccions i vicesecretaries d'escoles de més de 6.000 alumnes: un grup.  
h) Direccions de departament amb més de 25 professors: tres grups.  
i) Direccions de departament amb 25 professors o menys: quatre grups.  
j) Coordinació de departament amb més de 25 professors: quatre grups.  
Amb caràcter general, per a la resta del professorat no previst en els òrgans unipersonals anteriors, les hores lectives de docència assignades seran les corresponents a cinc grups d'ensenyances curriculars ?de nivells bàsic A2, intermedi B1, avançat B2, C1 o C2?, dels quals, almenys quatre grups correspondran a docència que contemplarà totes les destreses de l'idioma i nivell corresponent, i sense perjuí que l'horari equivalent a un o més d'estos grups es puga substituir en determinats casos per cursos de formació i actualització del professorat.   
  
3. Hores complementàries de còmput individual.  
Estes hores es computaran complint els extrems previstos per la normativa vigent, i seran les següents:  
a) Una hora complementària per cada hora lectiva que supere les 20 hores per a permetre el desdoblament de grups.  
b) Hores setmanals per a responsabilitzar-se d'una coordinació de centre.  
c) Hores d'organització i col·laboració en les aules d'autoaprenentatge, biblioteca i aula multimèdia.  
d) Una hora d'atenció a l'alumnat.  
e) Dos hores per al professorat de la modalitat d'ensenyança a distància per a la dinamització d'estes ensenyances i l'elaboració de materials específics.  
4. Hores complementàries de còmput mensual seran les següents:  
a) Assistència a reunions del departament, claustre, comissió de coordinació pedagògica i consell escolar.  
b) Sessions de treball del departament.  
c) Realització i correcció de proves d'avaluació.  
d) Participació en activitats de formació incloses en els plans de formació del professorat.  
e) Qualsevol altra activitat no prevista, autoritzada pel consell escolar i inclosa en la programació general anual.  
5. La totalitat de les activitats lectives i complementàries del professorat es consignarà en horaris individuals que seran subscrits pels interessats i visats per la direcció del centre, sent de compliment obligatori per al professorat.  
  
Sext. Calendari escolar  
1. La direcció general amb competències determinarà els criteris generals pels quals s'ha de regir el calendari escolar per a tots els centres docents de la Comunitat que impartixen, entre altres, les ensenyances d'idiomes de règim especial, els períodes d'exàmens extraordinaris i qualsevol altre període que l'Administració determine.   
2. De conformitat amb el que establix el Decret 155/2007, de 21 de setembre, del Consell, pel qual es regulen les ensenyances d'idiomes de règim especial en la Comunitat Valenciana i s'establix el currículum del nivell bàsic i del nivell intermedi, les ensenyances de nivell bàsic, de nivell intermedi i de nivell avançat, en règim presencial, s'organitzaran en dos cursos acadèmics per a cada nivell. Els nivells C1 i C2 seran d'un curs per a cada nivell. Les escoles oficials d'idiomes hauran de garantir 120 hores lectives de duració per a cada un, que exclou el període de proves finals. Es distribuiran de manera homogènia al llarg de tot el curs acadèmic per a qualsevol modalitat.   
  
3. Cada escola oficial d'idiomes podrà contemplar, per a cada idioma, una d'estes dos opcions de distribucions horàries ?amb els criteris de prioritat esmentats en la present resolució?, que, en tot cas, comptarà amb l'informe favorable de la inspecció educativa i serà autoritzat per la direcció general amb competències en centres:  
a) Cada grup tindrà una mitjana d'assignació horària setmanal de quatre hores. En este cas, la distribució horària del professorat estipulada amb caràcter general, podrà contemplar l'oferta de:  
- Un grup formatiu/actualització (de quatre hores setmanals).  
- O bé, dos grups formatius/d'actualització de dos hores setmanals cada u. En este cas, a efectes administratius i de matrícula, estos grups seran considerats curs formatiu o d'actualització de 60 hores cada u.  
  
b) Cada grup tindrà una mitjana d'assignació horària setmanal de quatre hores i 30 minuts. En este cas, la distribució horària del professorat, estipulada amb caràcter general, contemplarà a més l'oferta modular d'un grup de destreses, cursos especialitzats... en un grup curricular formatiu/actualització de dos hores setmanals. En este cas, a efectes administratius i de matrícula, serà considerat curs formatiu o d'actualització de 60 hores.  
  
Sèptima. Horari del personal d'administració i servicis  
En relació amb l'horari de treball del personal d'administració i servicis, caldrà ajustar-se al que disposa el Decret 68/2012, de 4 de maig, del Consell, pel qual es modifica el Decret 175/2006, de 24 de novembre, del Consell, pel qual es regulen les condicions de treball del personal al servici de l'Administració del Consell. En les escoles oficials d'idiomes, amb torn de matí i vesprada, l'horari d'atenció de secretaria s'ajustarà als dits torns per a garantir l'atenció de l'alumnat.   
  
  
Octava. Cursos d'actualització i formació del professorat i cursos monogràfics   
1. De conformitat amb l'article 4.4 del Decret 155/2007, de 21 de setembre, del Consell, la direcció general competent en matèria d'ensenyances de règim especial podrà autoritzar en les escoles oficials d'idiomes la impartició de cursos monogràfics per als nivells previstos en el MCERL, cursos de formació i actualització del professorat; així com altres ofertes formatives complementàries que responguen a una demanda social i desdoblament de grups (pràctiques de laboratori o conversació). Durant el curs 2013-2014, la conselleria competent en matèria d'educació establirà amb caràcter preferent l'autorització de cursos de formació i actualització del professorat.   
2. La direcció de l'escola oficial d'idiomes corresponent podrà sol·licitar, a través de la direcció territorial competent en matèria d'educació, la realització de les activitats formatives a què fa referència el punt anterior amb anterioritat al 22 de juliol de 2013. Correspondrà a la direcció general competent en matèria d'ensenyances d'idiomes de règim especial o de formació del professorat, respectivament, tramitar l'autorització de les dites activitats abans de l'inici del nou curs acadèmic.   
3. La sol·licitud per a qualsevol d'estos cursos anirà acompanyada d'un informe elaborat pel departament i l'aprovació del consell escolar de manera que es justifique la seua autorització basant-se en la demanda, requisits d'accés, duració, objectius i criteris d'avaluació; així mateix s'adjuntarà un informe favorable de la inspecció educativa.   
Esta modalitat formativa, no implicarà en cap cas increment de plantilla i s'oferiran únicament aquells que puguen ser assumits per l'horari que li quede disponible al professorat del departament.   
4. La matriculació de l'alumnat en estes activitats formatives complementàries podrà realitzar-se, una vegada autoritzades, en el període de matriculació que determine cada escola oficial d'idiomes o l'òrgan competent que les convoque, realitzant el pagament de la taxa corresponent.  
  
Novena. Avaluació  
1. Pel que fa a l'avaluació, caldrà ajustar-se al que disposa l'Orde de 31 de gener de 2008, de la Conselleria d'Educació, per la qual es regula l'avaluació de les ensenyances d'idiomes de règim especial que s'impartixen en les escoles oficials d'idiomes (DOCV 19.02.08). En l'article 7, punt 7, de la mencionada orde, les actes de qualificació, el model de les quals es contempla en l'annex II, seran firmades pels professors del departament didàctic corresponent, fent constar davall de la firma, el nom i cognom complet.   
2. El docent responsable de cada grup haurà d'arreplegar en, almenys, tres dates distintes distribuïdes periòdicament al llarg del curs acadèmic (podent ser una d'elles l'avaluació final), les dades d'evolució i seguiment de l'alumnat corresponents a cada una de les destreses. En este sentit, cada departament establirà en la seua programació didàctica la freqüència i instruments utilitzats per a l'arreplega de dades de l'alumnat, havent d'informar del dit procés al principi de curs a l'alumnat interessat. L'arreplega de la dita informació no implica, en cap cas, la suspensió de l'horari docent.  
  
Deu. Prova de certificació  
1. Respecte a la prova de certificació, el referent normatiu és el determinat per l'Orde de 10 de març de 2008, de la Conselleria d'Educació, per la qual es regula la prova de certificació en la Comunitat Valenciana (DOCV 26.03.08), amb les excepcions exposades en les disposicions addicionals de la present orde.  
2. Abans de la publicació dels resultats provisionals, el departament didàctic corresponent, es reunirà en sessió d'avaluació per a estudiar i analitzar el desenrotllament de la prova de certificació i adoptar la decisió sobre la qualificació de les mateixes, a la llum dels resultats obtinguts i seguint les directrius de la comissió coordinadora, en exercici de les funcions estipulades en l'article 5, punt 2 de l'Orde de 10 de març de 2008, de la Conselleria d'Educació.  
  
Onze. Prova de nivell  
1. L'alumnat podrà accedir a qualsevol curs dels nivells previstos en el MCERL, a través de la superació d'una prova de nivell, per mitjà de la qual, haurà d'acreditar haver aconseguit les competències lingüístiques del curs o cursos anteriors d'aquell a què haja sol·licitat accedir. La prova de nivell, elaborada pels departaments didàctics per a facilitar la seua uniformitat, serà convocada i desenrotllada en les dates que determine la conselleria competent en matèria d'educació, per part de les escoles oficials d'idiomes, segons consta en la disposició final primera del Decret 108/2011, de 2 de setembre, del Consell (DOCV 06.09.2011).  
2. Les escoles oficials d'idiomes convocaran i desenrotllaran, si hi ha vacants, al llarg del mes de setembre i amb anterioritat a l'inici del curs acadèmic, la prova dels nivells previstos en el MCERL, podent el departament convocar altres extraordinàries en el cas que quedaren vacants en alguns grups o nivells.  
3. La superació de cada prova de nivell no garantix un lloc escolar al sol·licitant.  
4. El resultat de la prova de nivell, en el cas que l'alumne o l'alumna no arribe a matricular-se, serà vàlid per a qualsevol escola oficial d'idiomes de la Comunitat en el curs acadèmic en què es realitze.  
  
5. Podrà accedir a la prova de nivell qualsevol alumne, siga de nou ingrés o no, que formalitze la inscripció en la prova i reunisca les condicions d'accés per a cada curs i nivell a què fa referència el punt 2 d'este apartat.  
6. L'alumnat només podrà realitzar una prova de nivell per cada idioma i curs acadèmic.  
  
Dotze. Ensenyança a distància  
L'alumnat d'esta modalitat es regix, per ser oficial a efectes administratius, per allò que s'ha estipulat en esta resolució.  
  
  
DISPOSICIONS ADDICIONALS  
  
Primera   
Les escoles oficials d'idiomes de la Comunitat podran oferir les ensenyances d'idiomes de règim especial dels diferents nivells previstos en el MCERL.   
  
Segona   
La implementació i el posterior desenrotllament d'esta resolució no podran tindre cap incidència en la dotació de tots i cada un dels capítols de gasto assignats a la conselleria competent en matèria d'educació, i en tot cas haurà de ser atés amb els mitjans personals i materials de la conselleria competent per raó de la matèria.  
  
  
DISPOSICIÓ TRANSITÒRIA  
  
Única  
Mentres no es publiquen els currículums oficials dels nivells C1 i C2 en l'àmbit de la Comunitat, seran vàlids aquells estipulats en l'Orde EDU/3377/2009, de 7 de desembre, per la qual s'establixen els currículums i les proves corresponents als cursos especialitzats per al perfeccionament de competències en idiomes de nivells C1 i C2 del Consell d'Europa, impartits en les escoles oficials d'idiomes de Ceuta i de Melilla (BOE 16 de desembre de 2009).  
  
  
DISPOSICIÓ DEROGATÒRIA  
  
Única   
Queda derogada la Resolució de 17 d'abril de 2008, de la Direcció General d'Ordenació i Centres Docents, per la qual es dicten instruccions per a l'ompliment de la fitxa individual de seguiment (FIS).  
  
  
València, 19 de juny de 2013.- El director general de Formació Professional i Ensenyances de Règim Especial: Gonzalo Alabau Zabal. La directora general d'Innovació, Ordenació i Política Lingüística: Beatriz Gascó Enríquez. El director general de Centres i Personal Docent: Santiago Martí Alepuz.